Nargiz Zokirova “Golos” loyihasining keyingi bosqichiga yo‘llanma oldi

Rossiyaning Birinchi kanali orqali namoyish etilayotgan “Golos” ko‘rsatuvida hamyurtimiz Nargiz Zokirova ham qatnashib, hozircha uning ishtiroki muvaffaqiyatli davom etayotganidan xabaringiz bor.

 Nargiz Zokirova Alla Pugachyovaning “Kuylayotgan ayol” qo‘shig‘ini ijro etmoqda. Foto © Mezon
Ikki kun avval ushbu loyihaning “Nokautlar” bosqichi bo‘lib o‘tdi. Unda Nargiz Zokirova o‘z chiqishi bilan barchani hayratga soldi va keyingi bosqichga yo‘llanma oldi. Bu haqda “Podrobno” nashri xabar bermoqda.
Shou qoidalariga ko‘ra, “Nokautlar”da har bir murabbiy jamoasidan uch kishi o‘zaro bahslashdi. Leonid Agutinning shogirdlari: Yekaterina Kuzina, Yelena Maksimova va Nargiz Zokirova eng taniqli va dramatik qo‘shiqlarni ijro etdi. Alla Pugachyovaning “Kuylayotgan ayol” (“Женщина, которая поёт”) ashulasini maromiga yetkazib aytgan Nargiz Zokirova Uitni Hyustonning “I will always love you” va Selin Dionning “My heart will go on” qo‘shiqlarini kuylagan qolgan ishtirokchilarni ortda qoldirdi. Murabbiyning tanlovi bilan, loyihada Nargiz va Yelena qoldi.
Ta’kidlash joiz, butun zal va qolgan murabbiylar — Pelageya, Bilan, Gradskiy hamyurtimizning ijrosidan ta’sirlangani va uning iste’dodiga tan berganini payqamay bo‘lmadi.
Ko‘rsatuvdan so‘ng, Nargiz Zokirova Rossiya jurnalistlariga intervyu berdi va ushbu bosqichda o‘zining eng sevimli qo‘shiqlaridan birini kuylaganini, aynan uni ijro etishga o‘zi qaror qilganini, shou boshlanishidan avval buning uchun Alla Pugachyovaning o‘zidan ruxsat olganini ham ta’kidladi. Primadonna esa unga javoban bu qo‘shiqning juda murakkab ekanini aytib, uni o‘ziga xos qilib kuylashni tayinlagan.
Eslatib o‘tamiz, “Golos” teleshousining ikkinchi mavsumida yurtdoshimiz Nargiz Zokirova ishtirok etmoqda. 1984-yil rejissor Ali Hamroyevning “Vodillik kelin” filmida yangragan “Sen ketarsan” nomli qo‘shiq orqali tanilgan Nargiz O‘zbekiston Xalq artisti Farruh Zokirovning jiyanidir.
Xonanda 1971-yil Toshkentda san’atkorlar oilasida tug‘ilgan. U taniqli opera qo‘shiqchisi, teatr va kino aktyori, O‘zbekiston xalq artisti Karim Zokirovning nabirasi. Nargiz 14 yoshida Yurmaladagi qo‘shiqlar tanlovida qatnashgan. 90-yillarda o‘zbek estradasida ijod qila boshlagan. 1995-yilda AQShga ko‘chib ketgan va oradan 20 yil o‘tib, 42 yoshida Rossiya sahnasida ko‘rinish berdi.
Nargiz Zokirovaga teletanlov sahnasiga chiqqan ilk daqiqalardan boshlab ko‘pchilik qiziqish bildirdi. Bunga sabab xonandaning tashqi ko‘rinishi, noodatiy imidji, deyish mumkin. U noan’anaviy soch turmagi, bosh va qo‘llarida tatuirovkalar, turli taqinchoqlar bilan mutlaqo “o‘zbekcha” bo‘lmagan ko‘rinishda sahnaga chiqdi.